ประธานสภานิติบัญญัติเชิญพรรคการเมืองหารือกำหนดสถานที่ประชุมรัฐสภาเพื่อเลือกนายกรัฐมนตรี หลังสภาใหม่ สร้างเสร็จไม่ทัน แต่ ส.ส.จะได้เข้ารายงานตัวที่สภาใหม่แน่นอน
สํานักงานเลขาธิการสภาผู้แทนราษฎร ได้เชิญผู้แทนของพรรคการเมืองทั้งหมด 7 พรรค ซึ่งประกอบด้วย พรรคเพื่อไทย พรรคประชาธิปัตย์ พรรคพลังประชารัฐ พรรคอนาคตใหม่ พรรคภูมิใจไทย พรรคเสรีรวมไทย และพรรคชาติไทยพัฒนา เข้าร่วมหารือถึงการจัดหาสถานที่ประชุมรัฐสภา         นายพรเพชร วิชิตชลชัย ประธานสภานิติบัญญัติแห่งชาติ หรือ สนช. ในฐานะที่ปรึกษาคณะกรรมการจัดหาสถานที่สำหรับประชุมรัฐสภาเป็นการชั่วคราว ระบุว่า ผู้รับเหมาได้แจ้งว่า การก่อสร้างอาคารรัฐสภาแห่งใหม่ โดยเฉพาะห้องประชุมสุริยันต์ หรือ ห้องประชุม ส.ส. จะแล้วเสร็จในเดือนกันยายนนี้ แต่จากภาพรวมที่เห็นในขณะนี้ เชื่อว่าไม่น่าจะเสร็จทันตามกำหนดและอาจจะแล้วเสร็จในช่วงปลายปีนี้ ดังนั้นจึงจำเป็นจะต้องหาสถานที่ในการประชุมรัฐสภาและประชุมสภาผู้แทนราษฎรเป็นการชั่วคราวก่อน โดยต้องรับฟังความคิดเห็นของพรรคการเมืองที่มี ส.ส.ในสภา เพื่อให้เกิดความเข้าใจที่ชัดเจน ซึ่งเบื้องต้นได้เตรียมห้องภายในอาคารรัฐสภาแห่งใหม่ไว้เป็นที่รายงานตัวของ ส.ส.แล้ว แต่สำหรับสถานที่ประชุมรัฐสภาเพื่อเลือกนายกรัฐมนตรีอาจจะต้องใช้สถานที่อื่นเพราะการก่อสร้างยังไม่แล้วเสร็จ         ส่วนกรณีปัญหาเรื่องของสูตรคำนวณ ส.ส. ระบบบัญชีรายชื่อนั้น ประธาน สนช. ระบุว่า เรื่องนี้ต้องให้ กกต. เป็นผู้ชี้แจง